इतना ही नहीं, मायावती द्वारा भेजे गये पत्र में दावा किया गया है कि इस बाबत त्रुटि को सुधारने के लिए नौ जनवरी 2017 में राज्य संपत्ति अधिकारी को पत्र भी भेजा गया था। अपना दावा पुख्ता करने के लिए उन्होंने वर्ष 2011 में इस बाबत जारी किए गये सरकारी आदेशों की प्रति भी सौंपी है। पत्र में उन्होंने कहा कि देश के करोड़ों दबे, कुचले, दलित व पिछड़े लोगों के मसीहा कांशीराम जब भी लखनऊ आते थे तो वह अधिकांश वक्त उक्त आवास में ही रहते थे। इसलिए उनकी स्मृति को प्रदेश के दबे, कुचले व पिछड़े लोगों का प्रेरणास्रोत बनाने के लिए तत्कालीन बसपा सरकार द्वारा इस आवास को 'मान्यवर श्री कांशीराम जी यादगार स्थल' के रूप में स्थापित कर दिया गया था। इसका पूरा खर्च भी बसपा द्वारा वहन किया जाता है। यह संपत्ति यादगार स्थल के रूप में आवंटित है ना कि पूर्व मुख्यमंत्री के आवास के लिए। इसलिए राज्य संपत्ति विभाग को अपनी इस गलती को सुधारना चाहिए। उन्होंने कैबिनेट के फैसले की विस्तृत जानकारी देते हुए यह भी बताया कि पूर्व मुख्यमंत्री के रूप में उन्हें 6, लाल बहादुर शास्त्री मार्ग स्थित आवास आवंटित किया गया था जो इस बंगले का एक हिस्सा है।